Tampereen itsenäisyyspäivän mellakoiden vahingot nousevat vähintään kymmeniintuhansiin elleivät jopa satoihintuhansiin euroihin, arvioi tutkinnanjohtaja, rikoskomisario Petri Burmoi tiedotustilaisuudessa.

Mellakoissa hajotettiin muun muassa isoja näyteikkunoita, autoja ja parkkimittareita.

Poliisipäällikkö Markku Luoman mukaan kyseessä ei ollut mielenosoitus, vaan kyseessä oli rosvojoukko, joka oli tullut häiriköimään ja joka oli varustautunut väkivaltaan ja vahingontekoon soveltuvin välinein.

Poliisi otti kiinni kaikkiaan 28 ihmistä. Kiinniotettuja epäillään muun muassa vahingonteosta ja virkamiehen väkivaltaisesta vastustamisesta. Rikosnimikkeet tarkentuvat lähipäivinä.

Poliisin mukaan kiinniotettuja on eri puolilta Suomea ja tamperelaiset ovat selkeä vähemmistö. Poliisi kertoo, että joukossa oli paljon silmin nähden päihtyneitä.

Osa kiinniotetuista pääsee tämän päivän aikana pois. Poliisi tiedottaa asiasta myöhemmin tänään.

Kolme poliisia loukkaantui

Ylikomisario Harri Nojosen mukaan poliisi oli valmistautunut tilanteeseen. Tiedossa oli, että anarkistihenkisiä aktivisteja tulee ilmaisemaan mieltään. Tapahtumalle ei ilmoitettu järjestäjää, eikä siitä tehty poliisille ilmoitusta.

Nojosen mukaan poliisia heiteltiin pulloilla Sorsapuistossa. Hänen mukaansa jääkiekkomailoilla näytti olevan tarkoitus vahingoittaa poliisia.

Poliisin tiedotustilaisuudessa tutkinnanjohtaja, rikoskomisario Petri Burmoi sanoi, että kolme poliisia loukkaantui mailalla lyömisestä kasvoihin, käsivarsiin ja kylkeen. Loukkaantuneet poliisit ovat sairaslomalla.

Burmoin mukaan poliisihevosille tuli muun muassa avohaavoja.

Korjattu viimeistä kappaletta. Poliiseja ei lyöty jalkoihin, vaan käsivarsiin.